b'\n_START_ARTICLE_\nIvan Erazem Tatenbah (roman)\n_START_PARAGRAPH_\nIvan Erazem Tatenbah je roman Josipa Jur\xc4\x8di\xc4\x8da. Delo je najprej izhajalo v obliki podlistka v \xc4\x8dasopisu Slovenski narod leta 1873.\n_START_SECTION_\nVsebina\n_START_PARAGRAPH_\nSredi 17. stoletja so se na Hrva\xc5\xa1kem, Sloveniji in Ogrskem pripravljale velike stvari \xe2\x80\x93 nasilna odcepitev Ogrske in ju\xc5\xbenoslovanskih de\xc5\xbeel od Avstrije. Na Hrva\xc5\xa1kem je zaroto vodil hrva\xc5\xa1ki ban, Peter Zrinjski, pomagala sta mu \xc5\xbeena Anka Katarina Zrinjska in njen brat Franjo Krsto Frankopan. Zrinjski je pomo\xc4\x8d na Slovenskem na\xc5\xa1el pri grofu Ivanu Erazmu Tattenbachu._NEWLINE_Sledi opis Jurija Gornika, vini\xc4\x8darja na Tattanbachovem vinogradu, ki pripravlja gostijo za gospodo. Gornik svojo lepo h\xc4\x8di po\xc5\xa1lje v oddaljeno ko\xc4\x8do. Gostje pridejo, duhovniki, \xc5\xbeupani, kmetje, tudi grof s spremstvom, do vseh je prisiljeno prijazen. Po odhodu gostov se grof prito\xc5\xbeuje, da mu je odve\xc4\x8d ta komedija. Pozno je, tu bodo prespali. Medtem je bila Marjanica v ko\xc4\x8di. Ko pride njen ljub\xc4\x8dek Ribelj, grofov pisar, je jezna, ker je morala biti zaprta, on jo tola\xc5\xbei, da je svet pokvarjen, bolje zanjo, da je skrita. Poslovita se. Dru\xc5\xbeba z grofom je popivala ob petju deklet, ki so se komaj upirale grofovim \xc5\xbeeljam. Ko ostali odidejo, zarotnika Bukova\xc4\x8dki in Caldi sedeta k pogovoru. Caldi je jezen zaradi grofove nestanovitnostni, enkrat je za zaroto, drugi\xc4\x8d ne. Skleneta, da bosta izkoristila Tattenbachov strah pred vra\xc5\xbeami. Naslednje jutro med potjo sli\xc5\xa1ijo krik. To je Marjanica, ki je iz radovednosti pri\xc5\xa1la blizu, a jo je pes ustra\xc5\xa1il. Grof vidi, da je to lepa deklica, uka\xc5\xbee njenemu o\xc4\x8detu, naj se preselita na njegov grad Pod\xc4\x8detrtek, da mu bosta bli\xc5\xbeje. _NEWLINE_Nad Konjicami je Tattenbachov grad, tu biva grofica Tattenbachova, ki jo mo\xc5\xbe zanemarja. Na grad pride grof, najprej prijazen do \xc5\xbeene, nato jo odrine. \xc5\xbdalostna je, vidi, da ga od nje odvra\xc4\x8da \xc4\x8dastilakomnost. Mo\xc5\xbe jo zavrne, saj je to njegova mo\xc5\xbenost za uspeh in ne potrebuje take \xc5\xbeene, ki ga ne spodbuja. Z Bukova\xc4\x8dkim in Caldijem gredo jezdit na Ptujsko polje. Tam je stala ko\xc4\x8da, v njej je \xc5\xbeivela stara baba Grgulja, ki je vede\xc5\xbeevala. Grofa sopotnika prepri\xc4\x8data, da mu baba vede\xc5\xbeuje. Tako mu napoved prihodnost in zabi\xc4\x8da, da prijateljstev ne sme razdreti, saj ga bodo sicer obesili. Grof je prestra\xc5\xa1en. Bukova\xc4\x8dki in Caldi sta zadovoljna. _NEWLINE_Priprave na upor so pospe\xc5\xa1eno tekle. Da bi Tattenbacha dodatno prepri\xc4\x8dala, ga obi\xc5\xa1\xc4\x8de Katarina Zrinjska. Med njunim pogovorom v sobo stopi grofica, Tattenbach jo neprijazno odpodi. Zrinjsko to moti, \xc5\xa1e isti dan odide, grof pa gre na Pod\xc4\x8detrtek, kjer je lepa Marjanica. Tam Marjanica ureja ro\xc5\xbee. Bli\xc5\xbea se Ribelj, a srce ji ne ska\xc4\x8de od veselja, le solze prihajajo \xe2\x80\x93 po grehu. Ribelj gre k deklici, ko se prika\xc5\xbee grof. Ta pove, da je deklica zdaj grofova, Ribelj pride pozneje na vrsto. Ribelj grofa v jezi napade. Zve\xc5\xbeejo ga in ga kot ujetnika peljejo na grad Konjice._NEWLINE_\xc4\x8cez nekaj dni na grad pride celjski sodnik Pavel Ah\xc3\xa1c, ki je izvedel, da imajo tu zaprtega Riblja. \xc5\xbdeli govoriti z mladeni\xc4\x8dem, a mu ne pustijo. Sodnik meni, da se bo z grofom dogovoril in drugi\xc4\x8d pri\xc5\xa1el. Oskrbnik zaskrbljen o obisku obvesti grofa. Marca so se \xc5\xbee \xc5\xa1irile govorice o velikih re\xc4\x8deh. Povod so bili tudi vojaki Zrinjskega, ki so pri\xc5\xa1li na \xc5\xa0tajersko. Tako mora biti, je menil grof, zemljo morajo vojaki spoznati. Nato pa bodo s prevaro osvojili Gradec._NEWLINE_Riblja so medtem z veliko vsoto denarja in z obljubo, da mol\xc4\x8di o zaroti in odide iz de\xc5\xbeele, izpustili iz zapora. \xc5\xa0e pred odhodom v Nem\xc4\x8dijo je \xc5\xbeelel videti deklico, odpustiti ji in jo vzeti s seboj. Pride na grad, a izve, da je deklica v skrbi, da ji ni odpustil, umrla od vro\xc4\x8dice. Grofa po pretepu ni bilo ve\xc4\x8d. Ribelj se kmalu zatem odpravi k mariborskemu mestnemu pisarju Jakobu Kodru. Prinese mu listino, ki so jo podpisali Zrinjski, Frankopan, Tattenbach, original pogodbe o uporu proti cesarju. Naj s tem uni\xc4\x8dijo Tattenbacha. A Koder da ujeti tudi Riblja. Kasneje tega meseca so plemenita\xc5\xa1i k nekemu zborovanju v Gradec poklicani, pride tudi Tattenbach. Ko grof vstopi v grajsko dvorano, ga primejo vojaki in ga zaradi veleizdajstva po\xc5\xa1ljejo v zapor._NEWLINE_Ribljevo pismo je na Dunaju potrdilo sume o zaroti. Grofovo premo\xc5\xbeenje so zaplenili. V treh dneh so sestavili komisijo in sojenja so se pri\xc4\x8dela. Tattenbach je bil leto dni zaprt, pomagala sta mu le \xc5\xbeena Ana, ki pa so jo ujeli, in stotnik Caldi. Pride dan obsodbe, grofu in njegovim potomcem bodo odvzeli plemstvo in posestva. Grof se je v je\xc4\x8di \xc5\xa1e enkrat sestal z grofico Zrinjsko. Novembra preberejo obsodbo, zdaj ni ve\xc4\x8d plemi\xc4\x8d, mestno sodstvo ga bo obravnavalo. V mestni hi\xc5\xa1i se poslovi od sina Antona. 1. decembra mu odsekajo glavo. Tudi drugi zarotniki so bili usmr\xc4\x8deni, Zrinjski in Frankopan. Grofica je dobila pokojnino, Zrinjska je umrla zaprta v samostanu karmeli\xc4\x8dank. Sin Anton je moral stopiti v klo\xc5\xa1ter. Sklenili so tudi Grguljo poiskati, a ni jasno, \xc4\x8de so jo na\xc5\xa1li.'